PATVIRTINTA

direktoriaus 2018-05-23 d.

įsakymu Nr.V1-162

**DIEVENIŠKIŲ ,,RYTO“ GIMNAZIJOS BENDRUOMENĖS ETIKOS KODEKSAS**

**I. BENDROSIOS NUOSTATOS**

1.Gimnazijos bendruomenės etikos kodekse (toliau – Kodekse) skelbiamos bendražmogiškos bei profesinės etikos vertybinės nuostatos ir moralaus elgesio principai, kurių įsipareigoja laikytis visi bendruomenės nariai – mokytojai, darbuotojai, mokiniai, tėvai (globėjai).

2. Kodekso paskirtis – įtvirtinti bendruomenės narių etikos normas, saugančias žmogiškąją vertę bei orumą, reguliuojančias tarpusavio santykius, užtikrinančias profesinės veiklos kokybę, kuriančias bei puoselėjančias gimnazijos kultūrą.

3. Kodeksas papildo mokytojų, darbuotojų, mokinių, tėvų (globėjų) teisių, pareigų, atsakomybės nuostatas, kurios yra reglamentuotos Lietuvos respublikos švietimo įstatyme, gimnazijos nuostatuose, darbo tvarkos taisyklėse ir kituose norminiuose aktuose.

**II. TIKSLAI IR UŽDAVINIAI**

4. Gimnazijos bendruomenė, patvirtindama etikos kodeksą, iškėlė šiuos tikslus bei uždavinius:

4.1. Nubrėžti tolerancijos ribas gimnazijos narių tarpusavio santykiuose, išryškinti bendruomenės etikos požiūriu netinkamą elgesį.

4.2. Padėti geriau suprasti, palaikyti ir puoselėti svarbiausias gimnazijos vertybes: pagarbą, atsakingumą, atvirumą.

4.3. Apsaugoti gimnazijos bendruomenės narius nuo konfliktinių situacijų ir neetiško elgesio.

5. Gimnazijos bendruomenės nariai įsipareigoja aktyviai palaikyti gimnazijos siekius, garbingai jai atstovauti, etiškai elgtis tiek gimnazijoje, tiek už jos ribų.

**III. MOKYTOJŲ IR KITŲ GIMNAZIJOS DARBUOTOJŲ ETIKOS NUOSTATOS**

6. Mokytojai ir kiti darbuotojai privalo būti pavyzdžiu kitiems bendruomenės nariams:

6.1. elgtis pagarbiai, mandagiai ir taktiškai su visais bendruomenės nariais;

6.2. kalbėti ir rašyti taisyklinga valstybine kalba, laikytis etiketo taisyklių;

6.3. savo elgesiu palaikyti ir saugoti profesijos prestižą gimnazijoje ir už jos ribų;

6.4. būti tolerantiškiems kitai nuomonei, kitų tautybių, rasių, religinių bei politinių įsitikinimų atstovams ir nediskriminuoti dėl dalyvavimo visuomeninėje, kultūrinėje ar sportinėje veikloje;

6.5. sąžiningai konkuruoti su kolegomis, nedalyvauti negarbinguose sandoriuose, neslėpti informacijos skirtos visiems mokytojams, neeskaluoti smulkmeniškų konfliktų ir intrigų;

6.6. kontroliuoti ir slopinti tokius asmeninius bruožus kaip nervingumas, nesusivaldymas, emocinis pasikarščiavimas ir pan.

6.7. nedangstyti bendruomenės narių daromų klaidų;

6.8. nekalbėti nepagarbiai apie nedalyvaujančio kolegos pedagoginius gebėjimus, asmenines savybes;

6.9. saugoti ne tik savo, bet ir kolegų autoritetą, viešai neaptarinėti ir neviešinti konfidencialios informacijos apie kolegas (darbo užmokestį, karjeros ketinimus, kompetenciją, elgesį, aprangą, asmenines savybes) mokiniams ir kitiems asmenims;

6.10. išklausyti kito nuomonę, neskubėti daryti išvadų ir vengti moralizavimo;

6.11. nesielgti nepagarbiai, familiariai su mokiniu, neaptarinėti mokinio šeimos ir jo asmeninių savybių su asmenimis tiesiogiai nesusijusiais su jo ugdymu ar iškilusios problemos sprendimu;

6.12. nevilkėti šokiruojančios, seksualios (gilios iškirptės, trumpi sijonai), mokinių dėmesį blaškančios, netvarkingos, sportinės (išskyrus kūno kultūros mokytojus) aprangos pamokų metu;

6.13. neturėti ir nevartoti alkoholinių gėrimų, psichotropinių medžiagų, tabako gaminių gimnazijoje ir jos teritorijoje;

6.14. nereikalauti ir nepriimti dovanų ir neakademinio pobūdžio paslaugų, turinčių papirkimo tendenciją, iš mokinių ir tėvų (globėjų), vengti viešųjų ir privačių interesų konflikto.

**IV. MOKINIŲ ETIKOS NUOSTATOS**

7. Mokiniai privalo tinkamai elgtis:

7.1. gerbti savo tėvus (globėjus), kitus šeimos narius, mokytojus, gimnazijos darbuotojus ir draugus;

7.2. gerbti gimnazijos tradicijas, laikytis darbo tvarkos taisyklių, veiklos nuostatose bei mokymosi sutartyje išdėstytų teisių ir pareigų.

7.3. sveikintis su visais bendruomenės nariais;

7.4. nuolat kontroliuoti savo kalbos ir bendravimo kultūrą, kalbėti ir rašyti taisyklinga valstybine kalba, nevartoti keiksmažodžių, kitus įžeidžiančių vulgarių, šiurkščių replikų;

7.5. palaikyti ir puoselėti svarbiausias gimnazijos vertybes: pagarbą, atsakingumą (punktualumas, pareigingumas, sąžiningumas, savarankiškumas, teisingumas), atvirumą.

7.6. nežeminti kitų mokinių, mokytojų ar kitų bendruomenės narių orumo;

7.7. būti tolerantiškiems kitai nuomonei, kitų tautybių, rasių, religinių bei politinių įsitikinimų atstovams ir nediskriminuoti dėl dalyvavimo visuomeninėje, kultūrinėje ar sportinėje veikloje;

7.8. pamokose netrukdyti mokytis kitiems ir dirbti mokytojams, nesinaudoti mobiliuoju telefonu, nenusirašinėti, neužsiminėti pašaline veikla;

7.9. nekalbėti nepagarbiai apie nedalyvaujančio draugo gebėjimus, asmenines savybes;

7.10. nešmeižti ir neviešinti jokios informacijos susijusios su kitais mokiniais, mokytojais, draugais be jų sutikimo viešuose tinklalapiuose (facebook, twitter, youtube, linkedin ir kt.).

7.11. vengti konfliktinių situacijų, o joms iškilus ieškoti optimalaus konflikto sprendimo būdo – elgtis nešališkai, išklausyti visus argumentus, pripažinti savo klaidas, nenaudoti fizinės jėgos, o esant reikalui informuoti klasės auklėtoją ar gimnazijos administraciją;

7.12. elgtis kultūringai ir atsakingai gimnazijoje ir už jos ribų;

7.13. nešiukšlinti, nepaišyti ant sienų ir kitaip nešnerkšti gimnazijos patalpų, priemonių ir teritorijos;

7.14. nedangstyti bendruomenės narių daromų klaidų;

7.15. dėvėti tvarkingą aprangą;

7.16. neturėti ir nevartoti alkoholinių gėrimų, psichotropinių medžiagų, tabako gaminių, elektroninių cigarečių gimnazijoje ir jos teritorijoje;

**V. TĖVŲ (GLOBĖJŲ) ETIKOS NUOSTATOS**

8.Tėvai (globėjai) privalo būti pavyzdžiu savo vaikams:

8.1. elgtis pagarbiai, mandagiai ir taktiškai su visais bendruomenės nariais;

8.2. pasitikėjimo, atvirumo ir reiklumo dvasia ugdyti darbštų, iniciatyvų vaiką, gebantį veikti savarankiškai, sąžiningai ir prisiimti atsakomybę už savo veiksmus;

8.3. mokyti savo pavyzdžiu ir skatinti vaiką gerbti visus bendruomenės narius, diegti tarpasmeninio bendravimo ir elgesio normas;

8.4. ugdyti gražaus, pagarbaus elgesio įpročius, girdint mokiniui neigiamai neaptarinėti mokytojų poelgių, nuostatų ir stengtis, kad vaikai kuo mažiau susidurtų su suaugusiųjų veiksmų ir žodžių nedarna;

8.5. iškilus konfliktams tarp mokinių, juos spręsti su bendruomenės nariais konfidencialiai, aptariant tarpusavyje ir demokratiškai ieškant sprendimų galimybių;

8.6. objektyviai vertinti įvairią informaciją, gaunamą apie vaiką iš gimnazijos vadovybės ar kitų ugdytojų ir neviešinti lokalių konfliktų visuomenės informavimo priemonėse.

**VI. BAIGIAMOSIOS NUOSTATOS**

9. Visi bendruomenės nariai supažindinami su šiuo Kodeksu.

10. Gimnazijos bendruomenė įsipareigoja gerbti Kodekso nuostatas ir rūpintis jo veiksmingumu.

11. Patvirtintas Kodeksas skelbiamas viešai (skelbimų lentoje ir gimnazijos interneto tinklalapyje).

12. Kodekso nuostatos gali būti keičiamos, papildomos, keičiant gimnazijos darbo organizavimą.

\_\_\_\_\_\_\_\_\_\_\_\_\_\_\_\_\_\_\_\_